“แวนการ์ด” ยักษ์บริหารหนี้สหรัฐ จ่อปิดกิจการทั้งหมดในจีน-ถอนร่วมทุน “แอนท์ กรุ๊ป”
Vanguard Group Inc. บริษัทบริหารสินทรัพย์รายใหญ่จากสหรัฐ เตรียมปิดกิจการทั้งหมดในจีน ถือเป็นการละทิ้งตลาดทุนกว่า 3.9 ล้านล้านดอลลาร์ พร้อมถอนตัวร่วมทุนกับ Ant Group
Vanguard Group Inc. บริษัทบริหารสินทรัพย์รายใหญ่จากสหรัฐ เตรียมปิดกิจการทั้งหมดในจีน ถือเป็นการละทิ้งตลาดทุนกว่า 3.9 ล้านล้านดอลลาร์ พร้อมถอนตัวร่วมทุนกับ Ant Group
21 มี.ค. 2566

ผู้สื่อข่าวรายงานว่า Vanguard Group Inc. ซึ่งเป็นบริษัทบริหารสินทรัพย์รายใหญ่จากสหรัฐ ได้ตัดสินใจปิดกิจการที่เหลืออยู่ในจีน หลังจากลดการดำเนินงานไปเมื่อสองปีก่อน ซึ่งจะถือเป็นการออกจากตลาดกองทุนมูลค่า 27 ล้านล้านหยวน หรือราว 3.9 ล้านล้านดอลลาร์สหรัฐที่คู่แข่งทั่วโลกต่างก็ต้องการเข้ามาลงทุน
โดยแหล่งข่าวระบุว่า Vanguard Group ได้แจ้งความประสงค์ที่จะปิดกิจการในนครเซี่ยงไฮ้ต่อรัฐบาลจีนแล้ว นอกจากนี้บริษัทยังวางแผนที่จะถอนตัวจากการร่วมทุนด้านบริการวางแผนการลงทุนแบบอัตโนมัติกับ Ant Group Co. ที่ได้รับการสนับสนุนจากนายแจ็ค หม่า
ทั้งนี้ความเคลื่อนไหวดังกล่าวจะเป็นการออกจากจีนโดยสมบูรณ์แบบสำหรับยักษ์ใหญ่ด้านการลงทุนอย่าง Vanguard ซึ่งมีมูลค่าสินทรัพย์ 7.1 ล้านล้านดอลลาร์สหรัฐ ซึ่งครั้งหนึ่งเคยมองเห็นศักยภาพที่สำคัญของเศรษฐกิจที่มีขนาดใหญ่เป็นอันดับสองของโลกอย่างจีน โดยการตัดสินใจออกจากตลาดยักษ์ใหญ่นี้สวนทางกับบริษัทระดับโลกในอุตสาหกรรมเดียวกันอย่าง BlackRock Inc. และ Fidelity International Ltd. ที่ยังคงเดินหน้าแข่งขันกันสร้างฐานธุรกิจในจีน เนื่องจากการฟื้นตัวทางเศรษฐกิจและการปฏิรูประบบเงินบำนาญใหม่ของจีนจะทำให้ภาพในอนาคตของจีนสดใสมากยิ่งขึ้น
สำหรับการปิดกิจการในจีนนั้นเกิดขึ้นหลังจากเมื่อสองปีที่ผ่านมา Vanguard สร้างความตื่นตกใจให้กับตลาดด้วยการประกาศล้มเลิกแผนการขอใบอนุญาตการจัดการกองทุนรวมในจีน
ทั้งนี้การแข่งขันเพื่อให้คำปรึกษาด้านกองทุนยังคงมีความร้อนแรงโดยมีผู้เล่นเข้ามามากขึ้นในตลาด ซึ่งส่งผลกระทบต่อความสามารถในการทำกำไร โดยกิจการร่วมทุนของ Vanguard ซึ่งนำเสนอเฉพาะผลิตภัณฑ์ด้านการลงทุนจากคู่แข่ง มีผลประกอบการขาดทุนในปี 2564 ซึ่งสูงกว่าที่บริษัทคาดการณ์ไว้มากหลังจากก่อตั้งในปี 2562 จากการรายงานของบลูมเบิร์กเมื่อปีที่แล้ว โดย Vanguard ถือหุ้น 49% ของบริษัทร่วมทุน